Anders Fogh Rasmussen (V), 2007-11-29:
Jeg vil gerne sige tak for en god og - må man jo sige - yderst fredsommelig debat i dag.
Ganske vist har der på visse strækninger af debatten nærmest været tale om en genopførelse af valgkampen.
Vælgerne har sammensat Folketinget, og jeg tror, at befolkningen nu har en forventning om, at vi, der er blevet valgt til Folketinget, arbejder sammen, arbejder sammen om løsninger til gavn for Danmark.
Jeg glæder mig over, at der fra langt de fleste partiers side er blevet svaret positivt på regeringens invitation til et bredt samarbejde, så derfor vil jeg faktisk i mine svar her indskrænke mig til at give en skitse over det politiske forløb, der ligger umiddelbart foran os, for det er et ret omfattende arbejdsprogram, vi skal i gang med.
Regeringen har i går fremsat et forslag til en midlertidig bevillingslov.
Det sikrer den nødvendige ro til at udarbejde et nyt finanslovforslag for 2008, et finanslovforslag, der er opdateret i forhold til den skatteaftale, der blev indgået i september, nye skøn over, hvordan konjunkturerne udvikler sig osv., og vi lægger op til, at forslaget til midlertidig bevillingslov skal vedtages her i begyndelsen af december.
Så er det tanken, at det opdaterede finanslovforslag bliver fremsat inden udgangen af januar.
Parallelt med forhandlingerne om finansloven skal vi i gang med en række andre forhandlinger, som spiller helt eller delvis sammen med finansloven.
Først og fremmest er der forhandlingerne om regeringens udspil til en kvalitetsreform.
Her skal vi have genoptaget forhandlingerne, og jeg kan oplyse, at regeringen vil indkalde alle Folketingets partier til forhandlinger inden for de nærmeste dage.
Målet er, at vi kan indgå en rammeaftale om de centrale dele af kvalitetsreformen, gerne hurtigt, og i hvert fald inden vi fremsætter forslag til finanslov for 2008.
Derfor kan regeringen også støtte det forslag til vedtagelse, som er fremsat af hr. Thulesen Dahl.
Jeg håber i øvrigt, at det forslag kan vinde bred støtte i Folketinget, for det er jo et forslag, der lægger op til en hurtig start på forhandlingerne om kvalitetsreformen, og det er regeringens hensigt, og det håber vi også på Folketingets støtte til.
Hvis der så skulle være mindre udeståender, vil de kunne afklares efterfølgende og gerne decentralt hos de enkelte ministre.
Det er den samme proces, som vi brugte i den tidligere brede aftale om globaliseringspuljen, altså at der indgås en aftale forholdsvis hurtigt, en bred rammeaftale om kvalitetsreformen, og de partier, der er med i den brede aftale, kan så deltage i udmøntningen, den praktiske udmøntning, af aftalen efterfølgende.
Så er der energiforhandlingerne.
Vi er jo faktisk allerede langt fremme med indholdet af energiforhandlingerne.
Reelt var vi tæt på at lande en bred aftale allerede før valget, men nu genoptager vi altså forhandlingerne.
Nu er det jo sådan, at der skal være et klimatopmøde på Bali i den første halvdel af december, og den nye klima- og energiminister deltager selvsagt også i dette klimatopmøde på Bali, og det vil der selvfølgelig gå nogen tid med.
Men ikke desto mindre vil jeg sige, at med lidt god vilje fra alle parter burde vi kunne have en energiaftale på plads ret hurtigt - efter min opfattelse i hvert fald i løbet af januar måned.
Det er det, regeringen vil sigte mod.
Så er der jobplanen.
Det går jo rigtig godt med beskæftigelsen i Danmark.
Der kom nye tal forleden, som viser fortsat høj vækst i beskæftigelsen.
Lige præcis i dag er der blevet offentliggjort nye ledighedstal, som viser, at ledigheden igen er faldet med næsten 4.000, så ledigheden nu er nede på knap 82.000.
Det er virkelig en rekordlav ledighed.
Det har jo så også ført til, at mange virksomheder og mange offentlige institutioner mangler arbejdskraft, og vi kan også se, at der er en tendens til, at lønstigningerne er tiltagende, og derfor haster det med at finde løsninger.
Regeringen vil indkalde til forhandlinger om jobplanen i begyndelsen af januar.
Vi tror, det er rigtigt at starte med forhandlingerne hos finansministeren, men derefter vil vi lægge op til decentrale forhandlinger i de enkelte ministerier, før vi så igen samler trådene.
Jobplanen er jo en ret omfattende plan, men regeringen ser meget gerne en samlet aftale allerede i februar, og det tror jeg faktisk er realistisk.
Så er der asylpolitikken, hvor vi jo har beskrevet nogle punkter i regeringsprogrammet.
Så er der EU-traktaten.
Det er sådan, at vi lægger op til, at der kan træffes beslutning om ratifikationsproceduren i Danmark i december, når vi ved, om den nye traktat indeholder overdragelse af kompetence til EU.
Det spørgsmål vil blive besvaret i Justitsministeriets § 20-redegørelse, som jeg forventer vil kunne præsenteres før undertegnelsen af Lissabontraktaten den 13. december.
Regeringen vil så i øvrigt søge at indgå en ny politisk aftale om grundlaget for dansk Europapolitik.
Vi har brug for en stærk politisk platform for Danmarks arbejde i EU, og vi har til hensigt at indlede drøftelserne om en sådan ny politisk aftale i begyndelsen af det nye år.
Så det er altså et ganske omfattende arbejdsprogram, der ligger lige foran os,
og vi opfordrer alle Folketingets partier til at gå konstruktivt ind i dette arbejde.
Så skal jeg blot sige til fru Juliane Henningsen, at jeg fuldstændig deler det synspunkt, at Grønland så absolut er et af de lande på kloden, som mærkbart føler konsekvenserne af klimaforandringerne, og jeg kan give et klart tilsagn om, at såvel Grønland som Færøerne vil blive inddraget i forberedelserne af den globale klimakonference i København i 2009.
Jeg deler også fru Juliane Henningsens ønske om, at arbejdet i den grønlandsk-danske Selvstyrekommission kan afsluttes hurtigst muligt.
En rigtig god start på det arbejde kunne være en bred politisk aftale om kvalitetsreformen, og derfor synes jeg også, det er vigtigt, at vi i dag beslutter at gå hurtigt i gang med forhandlingerne om en kvalitetsreform, og derfor synes jeg, at det kunne være en rigtig smuk udgang på dagens debat, at vi vedtager hr. Thulesen Dahls forslag til vedtagelse om at gå hurtigt i gang med forhandlingerne om kvalitetsreformen.
Og når vi så forlader dagens debat med en viden om, at hr. Anders Samuelsen har formået at få Socialdemokraterne, SF og De Radikale til at skrive under på store dele af regeringsprogrammet, så må jeg sige, at dagen har haft et forløb, som jeg overhovedet ikke kunne ønske mig bedre.